РЕГЛАМЕНТ (ЕС) № 1138/2013 НА КОМИСИЯТА
от 8 ноември 2013 година
за изменение на приложения II, III и V към Регламент (ЕО) № 396/2005 на Европейския парламент и на Съвета относно максимално допустимите граници на остатъчни вещества за битертанол, хлорфенвинфос, додин и винклозолин във или върху определени продукти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), член 18, параграф 1, буква б) и член 49, параграф 2 от него,
като има предвид, че:
(1)
Максимално допустимите граници на остатъчни вещества (МДГОВ) за битертанол, хлорфенвинфос и винклозолин са установени в приложение II и в част Б от приложение III към Регламент (ЕО) № 396/2005. МДГОВ за додин са установени в част А от приложение III към Регламент (ЕО) № 396/2005.
(2)
В рамките на процедура по даване на разрешение за използването на продукт за растителна защита, който съдържа активното вещество додин, върху ябълкови плодове, праскови, кайсии, череши, трапезни маслини и маслини за производство на зехтин бе подадено заявление съгласно член 6, параграф 1 от Регламент (ЕО) № 396/2005 за изменение на съществуващите МДГОВ.
(3)
В съответствие с член 6, параграфи 2 и 4 от Регламент (ЕО) № 396/2005 бе подадено заявление за използването на додин върху банани. Заявителят твърди, че разрешеното използване на додин върху тези култури в Северна, Централна и Южна Америка води до по-високи остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-високи МДГОВ, за да се избегнат пречки пред търговията при вноса на банани.
(4)
В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.
(5)
Европейският орган за безопасност на храните („Органът“) направи оценка на заявленията и докладите за оценка, като обърна специално внимание на рисковете за потребителите, а където е целесъобразно - за животните, и даде обосновани становища относно предложените МДГОВ (2). Той препрати тези становища на Комисията и на държавите членки и ги направи обществено достояние.
(6)
Обединеното кралство внесе искане пред Органа по силата на член 43 от Регламент (ЕО) № 396/2005 за оценка на рисковете на настоящите МДГОВ за битертанол при бананите с оглед на острата референтна доза (ОРД) за битертанол, установена през октомври 2010 г. (3).
(7)
По отношение на додина Органът стигна до заключението, че всички изисквания във връзка с данните са изпълнени и че измененията на МДГОВ, поискани от заявителя, са приемливи с оглед на безопасността на потребителите, което се основава на оценка на експозицията на потребителите от 27 конкретни европейски групи потребители. Той взе предвид най-актуалната информация относно токсикологичните свойства на веществото. Нито дългосрочната експозиция на посоченото вещество чрез консумация на всички хранителни продукти, които биха могли да съдържат тези вещества, нито краткосрочната експозиция, дължаща се на прекомерна консумация на съответните култури и продукти, показаха, че има риск от превишаване на допустимата дневна доза (ДДД) или на острата референтна доза (ОРД).
(8)
В становището си относно битертанол от 21 февруари 2012 г. Органът констатира, че има сериозно опасение за здравето на потребителите и препоръча намаляване на МДГОВ за битертанол в бананите (4). След като установи, че има сериозно опасение за здравето на потребителите по отношение на битертанол в бананите, Органът оцени безопасността на съществуващите МДГОВ за битертанол в други култури, за които са определени МДГОВ над границата на установяването (LOD). Органът препоръча намаляване на МДГОВ за ябълкови плодове, костилкови плодове, тиквени растения (с ядивна кора) и домати. МДГОВ за тези продукти следва да бъдат установени на равнището на LOD, съответстващо на всяка комбинация вещество/продукт.
(9)
Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.
(10)
Всички съществуващи разрешения за продукти за растителна защита, съдържащи активните вещества хлорфенвинфос и винклозолин, са отменени. Поради това в съответствие с член 17 от Регламент (ЕО) № 396/2005 във връзка с член 14, параграф 1, буква а) от същия регламент МДГОВ, определени за тези активни вещества в приложения II и III, следва да бъдат заличени.
(11)
Комисията проведе консултации с референтните лаборатории на Европейския съюз за остатъчни вещества от пестициди по отношение на нуждата от адаптиране на съществуващите LOD за битертанол, хлорфенвинфос и додин. Тези лаборатории заключиха, че техническото развитие позволява определянето на по-ниски LOD за трите вещества. Предвид заключенията на тези лаборатории е целесъобразно да бъдат установени по-ниски МДГОВ.
(12)
Поради това Регламент (ЕО) № 396/2005 следва да бъде съответно изменен.
(13)
Относно винклозолин установеният от Органа модел за оценка на острия и хроничния риск (5) показва, че се поддържа високо ниво на защита на потребителите. Поради това в настоящия регламент следва да се предвидят преходни разпоредби, с цел да се позволи нормално пускане на пазара, преработване и потребление на продуктите, които са законно произведени преди датата на прилагане на настоящия регламент.
(14)
Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и операторите от хранително-вкусовата промишленост да се подготвят за спазването на новите изисквания, произтичащи от изменението на МДГОВ.
(15)
В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети предвид.
(16)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Приложения II, III и V към Регламент (ЕО) № 396/2005 се изменят в съответствие с приложението към настоящия регламент.
Член 2
По отношение на битертанол в захарно цвекло (корени) с кодов номер 0900010, додин в череши с кодов номер 0140020 и винклозолин във всички продукти Регламент (ЕО) № 396/2005, във вида му преди изменението с настоящия регламент, продължава да се прилага по отношение на продуктите, които са законно произведени преди 6 юни 2014 г.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 6 юни 2014 г. За додин в трапезни маслини с кодов номер 0161030, в банани с кодов номер 0163020 и в маслини за производство на зехтин с кодов номер 0402010 обаче той се прилага от датата на влизането му в сила.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 8 ноември 2013 година.